Adesua 26
Yɛbɛyɛ Dɛn Atumi Aboa ma Wɔasiesie Yɛn Ahenni Asa So?
Onyankopɔn din kronkron no na ɛda Yehowa Adansefo Ahenni Asa biara so. Enti, yebu no sɛ ɛyɛ hokwan sɛ yɛbɛboa ma ɔdan no ho atew, yɛasiesie biribiara kama ma ɛhɔ ayɛ fɛ, na ɛyɛ ɔsom kronn a yɛde ma Yehowa no fã a ɛho hia. Yɛn nyinaa betumi aboa.
Sɛ wɔpɔn asafo nhyiam a, tu wo ho ma siesie hɔ bi. Sɛ wɔpɔn asafo nhyiam biara a, anuanom mmarima ne mmea de anigye siesie Ahenni Asa no so kakra, na wosiesie agyananbea hɔ nso. Mmeae bi wɔ hɔ a wosiesie Ahenni Asa no so yiye pɛnkoro dapɛn biara ma ɛhɔ tew, ebi nso wɔ hɔ a ɔsram biara na wɔyɛ saa. Asafo mu panyin anaa ɔsomfo na ɔhwɛ adwuma no so, na mpɛn pii no ɔhwɛ nhyehyɛe a wɔayɛ a ɛwɔ krataa so na ɛyɛ saa adwuma no. Ebinom tu wɔn ho ma prapra hɔ popa hɔ, anaa wɔde nsu hohoro fam, popa nneɛma ho, tetew ntontan a ɛwɔ nsɛmso so anaa nnua a wɔde akuru ɔdan no so ho. Wɔpopa nkongua ho hyehyɛ, siesie agyananbea de nnuru hohoro hɔ, wɔhohoro mpomma ne nhwehwɛ anim, kɔtow nwura gu, anaa wosiesie ɔdan no ho ne akyi nyinaa bere a ɛho hia sɛ wɔyɛ saa. Anyɛ yiye koraa no, pɛnkoro wɔ afe biara mu no, yɛde da koro si hɔ siesie Ahenni Asa no so ma ɛhɔ tew nwann. Sɛ yɛma yɛn mma yɛ nnwuma no bi a, na yɛrekyerɛkyerɛ wɔn ma wɔanya obu ama baabi a yɛsom no.—Ɔsɛnkafo 5:1.
Boa ma wonsiesie biribiara a ehia sɛ wosiesie. Afe biara wɔhwehwɛ Ahenni Asa no so ne sɛnea akyi nyinaa te yiye. Yegyina nea wohu no so yɛ nhyehyɛe siesie biribiara kama bere nyinaa, na ɛno mma yɛnsɛe sika sɛnea ɛnsɛ. (2 Beresosɛm 24:13; 34:10) Ahenni Asa a wɔhwɛ siesie no yiye ma ɛhɔ tew no fata beae a yɛsom yɛn Nyankopɔn no. Sɛ yɛyɛ adwuma a wɔyɛ wɔ hɔ no bi a, yɛda no adi sɛ yɛdɔ Yehowa, na yɛn ani sɔ baabi a yɛsom no no. (Dwom 122:1) Eyi nso di adanse pa wɔ mpɔtam hɔ.—2 Korintofo 6:3.
Dɛn nti na ɛnsɛ sɛ yebu yɛn ani gu beae a yɛsom no so?
Nhyehyɛe bɛn na wɔayɛ de siesie Ahenni Asa so ma ɛhɔ tew?
SUA PII
ASAFO NHYIAM
Dɛn na Ɛkɔ So Wɔ Yehowa Adansefo Asafo Nhyiam Ase?
Kenkan na wobɛhu sɛnea Yehowa Adansefo som Nyankopɔn.
twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn